Talle vas tydens operasies in PEArgieffoto: SAPD Die teenbende-eenheid in die Nelson Mandelabaai-metro het die naweek minstens 16 verdagtes in hegtenis geneem vir ernstige misdade. Die eenheid het saam met die metropolisie gefokus op beslagleggings op dwelms en vuurwapens in die noordelike voorstede van Port Elizabeth. Die 16 verdagtes is in hegtenis geneem op onder meer aanklagte van moord, poging tot moord, verkragting, huisroof, die onwettige besit van vuurwapens en ammunisie en dwelmverwante aanklagte. Volgens kol. Priscilla Naidu, woordvoerder van die polisie, is daar op dwelms soos dagga, Mandrax en tik beslag gelê. Daar is ook op vuurwapens en ammunisie beslag gelê. Die noordelike gebiede van die stad gaan tans gebuk onder ŉ vlaag geweld, veral bendegeweld. Daar is ook verlede naweek talle mense in hegtenis geneem en op vuurwapens beslag gelê. Lt.genl. Liziwe Ntshinga, provinsiale polisiekommissaris, het kriminele gewaarsku dat daar nie plek is om weg te kruip nie. “Ons is besig en sal voortgaan om die bendes vas te vat totdat almal wat in die gebied bly veilig is en voel.”